Horváthová, Eva, poslankyňa NR SR (2014-06-24):
... ktoré nie sú akceptovateľné, aby boli preplácané z verejného zdravotného poistenia. Vyberiem niektoré z nich, teda z celého toho počtu, ktorý sa dostal do zoznamu prioritných chorôb. Napríklad: diagnóza pod číslom O 03.4 spontánny potrat, neúplný potrat bez komplikácií. Diagnóza O 03.9 spontánny potrat, úplný alebo bližšie neurčený potrat bez komplikácií. Diagnóza O 04.3 lekársky potrat, neúplný potrat s inými a bližšie neurčenými komplikáciami. Diagnóza O 04.4 lekársky potrat, neúplný potrat bez komplikácií. Diagnóza O 04.9 lekársky potrat, úplný alebo bližšie neurčený potrat bez komplikácií. Diagnóza O 05.9 iný potrat, úplný alebo bližšie neurčený potrat bez komplikácií. Ďalšia diagnóza, ktorú by sme mali hradiť, diagnóza O 06.4 bližšie neurčený potrat, neúplný potrat bez komplikácií Diagnóza O 06.9 bližšie neurčený potrat, úplný alebo bližšie neurčený potrat bez komplikácií. Alebo diagnóza O 07.4 neúspešný lekársky pokus o potrat bez komplikácií. Zdôrazňujem, že som spomenula len niektoré z nich. V takomto rozsahu sú obsiahnuté vyššie uvedené výkony, zákroky a stavy v platnom zozname chorôb, nie však v zozname prioritných chorôb. Nariadenie vlády číslo 777/2004 jednoznačne ustanovuje, že medicínsky potrat, iný potrat a nešpecifikovaný potrat sa neuhrádza na základe verejného zdravotného poistenia a hradí ich v súčasnosti 100-percentne poistenec, okrem tejto výnimky uvedenej v prílohe č. 2, nariadenia vlády SR č. 777/2004. Tá výnimka znie: „Na základe verejného zdravotného poistenia sa plne uhrádzajú zdravotné výkony z katalógu výkonov pri interrupcií vykonanej zo zdravotných dôvodov uvedených vo vyhláške MZ SR č. 74/1986 Zb. katalóg zdravotných výkonov je uvedený v prílohe nariadenia vlády SR č. 776/2004 Z. z.“. Keď sa však tieto výkony, zákroky a stavy s kódmi, ktoré som spomínala, to jest v rozsahu od O 04 až do O 07 iné ako spontánne potraty uvedú v zozname prioritných chorôb, po nadobudnutí platnosti a účinnosti novej právnej úpravy sa bude voči nim bez výnimky uplatňovať § 3 ods. 2 písm. b) a § 3 ods. 3 zákona č. 577/2004 Z. z.. Vzhľadom na znenie § 3 ods. 2, 3 a 8 aj v prípade ich súčasného ponechania v zozname chorôb podľa zákona č. 576/2004 Z. z., keďže v každom prípade sa budú považovať za prioritné choroby, to znamená plnú úhradu zdravotných výkonov uvedených v § 3 ods. 3 zákona 577/2004 Z. z. poskytnutých pri liečbe takýchto chorôb na základe verejného zdravotného poistenia. Pri umelých potratoch aj vtedy, ak neboli vykonané zo zdravotných dôvodov, viď napríklad zákroky ako lekársky potrat, úplný, bližší, neurčený a tak ďalej, ktoré som čítala a sú uvedené v novom zozname prioritných chorôb bez akýchkoľvek zdravotných indikácií k ich výkonu. Teraz sa trošku povenujem tej etickej stránke, aj keď si nemyslím, že ministerstvo spravilo, alebo teda malo zámer niečo takéto dostať do návrhu zákona, ale je to tam a nikto si to nevšimol a všimli si to až teda poslanci klubu OĽaNO a poukázali na to, dovolím si tvrdiť, že na základe tejto pripomienky tento zákon bol vrátený. Na Slovensku malo byť podľa viacerých zverejnených informácií od legalizácií umelých potratov v 50. rokoch 20. storočia do súčasného obdobia uskutočnených viac ako milión tristotisíc umelých interrupcií. Je vysoká pravdepodobnosť, že úplná úhrada umelých potratov uskutočnených bez zdravotných dôvodov z verejného zdravotného poistenia by viedla k zvýšenému počtu potratov v Slovenskej republike. V tejto súvislosti sa javí byť potrebné poukázať aj na právnu úpravu cezhraničnej zdravotnej starostlivosti. Výkon umelých potratov považujeme za morálne neprípustný napriek jeho legalizácii, s čím sa stotožňuje aj veľká časť obyvateľov Slovenskej republiky prezentujúcich verejne svoje názory, napríklad na Národnom pochode za život, na ktorom sa v septembri 2013 podľa zverejnených informácií zúčastnilo okolo 800-tisíc obyvateľov. V súčasnosti nie sme zákonom nútení prispievať prostredníctvom zdravotných odvodov na výkon umelých potratov uskutočňovaných bez akéhokoľvek zdravotného dôvodu, čo by však prestalo platiť nadobudnutím právoplatnosti pôvodného znenia schváleného návrhu zákona, vládneho návrhu zákona. Podľa čl. 15 ods. 1 Ústavy Slovenskej republiky má každý právo na život, ľudský život je hodný ochrany už pred jeho narodením. Podľa čl. 15 ods. 2 Ústavy Slovenskej republiky nikto nesmie byť pozbavený života. Vzhľadom na tieto ustanovenia, ako aj na ochranu manželstva, rodičovstva, rodiny a osobitnú ochranu detí, v garantovanom čl. 41 ods. 1 Ústavy Slovenskej republiky sme presvedčení, že vašimi námietkami k vyššie uvedeným mravne neakceptovateľným zmenám v spôsobe úhrady určitých neprijateľných zdravotných výkonom prispejete k dosiahnutiu nápravy obsahu schválenému návrhu zákona. Toľko z listu pánovi prezidentovi. Okrem toho by som sa ešte zmienila o niektorých ďalších veciach, ktoré sú v mennom zozname prioritných chorôb a predtým tam neboli, ako sú napríklad stavy spojené s umelým oplodnením, ktoré sa v platnom zozname nenachádzali. Napríklad pod kódom N 98.0 je infekcia spojená s umelým oplodnením. N 98.1 je hyperstimulácia vaječníkov. N 98.2 komplikácie pri pokuse zaviesť oplodnené vajíčko po oplodnení in vitro. N 98.3 komplikácie pri pokuse zaviesť embryo pri prenose embrya. Diagnóza N 98.8 iné komplikácie spojené s umelým oplodnením a N 98.9 komplikácie spojené s umelým oplodnení bližšie neurčené. Umelé oplodnenie, alebo oplodnenie in vitro a iné asistované metódy oplodnenia sú v súčasnosti aj podľa schváleného vládneho návrhu chorobami, nie však prioritnými chorobami. Okrem výnimky uvedenej v prílohe č. 2 nariadenie vlády č. 777/2004 ich teraz stopercentne hradí poistenec. Podľa výnimky sa na základe verejného zdravotného poistenia v súčasnosti uhrádzajú, nie je špecifikované, že plne, ale uhrádzajú sa najviac tri cykly výkonov asistovanej reprodukcie ženám do 39. roku veku života len v určitých taxatívne vymenovaných prípadoch. Preto považujeme za zarážajúce, že predkladateľ doplnil v porovnaní s platným zoznamom prioritných chorôb do prílohy číslo 3 zákona č. 577/2004 Z. z. vyššie uvedené nové stavy súvisiace s neprioritnými chorobami, ktoré sa navyše ani podľa vyššie uvedenej výnimky neuhrádzajú na základe verejného zdravotného poistenia výslovne plne. Takže dovolili sme sa obrátiť na pána prezidenta s týmto listom, z ktorého som väčšinu citovala a záverom treba povedať, že všetky dôvody, ktoré som spomenula, ktoré svedčia pre neprijateľnosť označenia určitých stavov, výkonov a zákrokov za prioritné choroby, ktoré hlavne súvisia s umelými potratmi, sa dajú namietať z morálneho hľadiska, finančného hľadiska kvôli negatívnym následkom tohto ich označenia. Platný zákon č. 577/2004 Z. z. takéto choroby uvedené v tabuľke, ktoré sme poslali pánovi prezidentovi, požadované vypustenie týchto chorôb, takéto choroby neobsahuje súčasné znenie. Podľa nášho názoru je mravne neprípustná aj terajšia plná úhrada umelých potratov zo zdravotných dôvodov a radi by sme upriamili záverom aj pozornosť na § 2 ods. 2 prvú vetu zákona č. 578/2004 Z. z. o zdravotnom poistení a zmene a doplnení zákona č. 95/2002 Z. z. o poisťovníctve o zmene a doplnení niektorých zákonov, podľa ktorej je vykonávanie verejného zdravotného poistenia činnosť vo verejnom záujme, pri ktorej sa hospodári s verejnými prostriedkami. Na záver si vás dovolím upozorniť aj na časť dôvodovej správy k zákonu 160/2013 Z. z. k spomínanému v dôvodovej správe k schválenému vládnemu návrhu, ktorá sa javí byť v priamom protiklade s potrebou zmeny rozsahu zdravotnej starostlivosti hradenej na základe verejného zdravotného poistenia a teda aj s potrebou doplnenia iných ako spontánnych potratov do zoznamu prioritných chorôb. Navrhuje sa zmena prílohy č. 1, teda rozumej zákona č. 576/2004 Z. z., ktorá obsahuje zoznam, zoznam chorôb. Zoznam chorôb sa rozširuje z pôvodných 21 kapitol na 22, do zoznamu chorôb sa dopĺňa 22. kapitola s názvom Kódy na osobitné účely a maximálny rozsah kódu choroby sa rozširuje z pôvodných štvormiestnych na päťmiestne. V zozname chorôb sa opravuje medicínska terminológia podľa súčasných štandardov a zvyklostí. Rozsah zdravotnej starostlivosti hradenej zo zdravotného poistenia sa nemení. Nepoznáme skutočný úmysel predkladateľa, teda pani ministerky, ale pokiaľ išlo výlučne o precizovanie zoznamu prioritných chorôb na základe novely zákona č. 576/2004 v Zbierke zákonov pod č. 169/2013 nemal by súčasne meniť aj rozsah zdravotnej starostlivosti hradenej plne z verejného zdravotného poistenia a zvlášť nie pri tak citlivých a pre nás jednoznačne neprijateľných zákonoch a výkonoch. Čo dodať na záver? Som presvedčená vnútorne o tom, že to nebol zámer ministerstva, ale veľmi som zvažovala, či vystúpim alebo nevystúpim. Myslím si, že takýto prístup ministerstva, nie je to prvý zákon, ktorý je vrátený a nepovažujem takúto chybu za drobnú administratívnu chybu. Takže ďakujem vám všetkým, že ste si ma vypočuli a poukazujem na to, že pracovníci, ktorí robia na ministerstve zdravotníctva a ktorí dopustia takúto chybu a dajú do zákona 300-stranovú prílohu, ktorá takýmto závažným spôsobom mení rozsah zdravotnej starostlivosti uhrádzanej z verejného zdravotného poistenia, by mali niesť za to následky a apelujem aj na pani ministerku, aby takúto situáciu neblahú na ministerstve riešila. Ďakujem pekne za pozornosť. (Potlesk.)